Hooggeregshof wys Jiba se aansoek van die handAdv. Nomgcobo Jiba, voormalige adjunkdirekteur van die Nasionale Vervolgingsgesag (Foto: Oupa Mokoena/African News Agency/ANA) Die DA het die hooggeregshof in Kaapstad se beslissing teen adv. Nomgcobo Jiba se hersieningsaansoek verwelkom. Jiba het die hof genader om pres. Cyril Ramaphosa en die NVG se adv. Shamila Batohi te dwing om haar met onmiddellike effek weer in die pos aan te stel, met volledige voordele. Die hof het bevind dat Jiba nie haar aansoek gestaaf het nie en dit van die hand gewys. “Dit is goeie nuus vir Suid-Afrika, die Nasionale Vervolgingsgesag (NVG) en die nasionale direkteur vir openbare vervolging, adv. Batohi,” het Glynnis Breytenbach, DA-skaduminister van justisie, in ŉ verklaring gesê. “Me. Jiba was instrumenteel in die uitkalwing van die NVG en die weg te baan vir waar ons ons nou bevind – grootskaalse korrupsie sonder enige gevolge. Die gemors wat agtergelaat is vir adv. Batohi om op te ruim, is grootliks veroorsaak deur Jiba, Lawrence Mwrebi en Shaun Abrahams,” het Breytenbach gesê. “As sy heraangestel sou word, sou dit niks minder as ŉ ramp gewees het vir die NVG nie. Die giftige invloed wat Jiba gehad het, kan nie oorskat word nie en enige hoop om die skip weer op die regte koers te kry, sou vernietig gewees het as sy weer in die amp aangestel sou word.” Volgens Breytenbach is die strafregstelsel beter daaraan toe sonder Jiba “en haar algehele minagting van grondwetlike plig en die wet”.